b'\n_START_ARTICLE_\nNa lepem prijazni\n_START_SECTION_\nZgodovina\n_START_PARAGRAPH_\nOb ustanovitvi leta 1978 je zasedba Na lepem prijazni pri\xc4\x8dela z ustvarjanjem instrumentalne glasbe, ki se je gibala med rockom, jazzom, funkom in podobnimi \xc5\xbeanri. Kmalu se je zasedbi pridru\xc5\xbeil tudi Andrej Trobentar, ki je glasbi dodal besedila in jih glasovno upodobil. Leto kasneje so v studiu Akademik posneli dva singla Phaeton in Lisica in takoj jih je opazila tudi glasbena revija D\xc5\xbeuboks, ki je singl Phaeton razglasila za drugi najbolj\xc5\xa1i singl leta. Do leta 1981 je bila zasedba aktivna in atraktivna, nastopila na vseh velikih odrih v dru\xc5\xbebi zasedb, kot so Pankrti in Lublanski psi. Gonilna sila zasedbe je bil kitarist Vojko Aleksi\xc4\x87 in zaradi njegovega vpoklica v JNA se je med letoma 1981 in 2005 zgodil premor. Kasneje so se v \xc5\xa1tevilnih razli\xc4\x8dnih sestavih sku\xc5\xa1ali vrniti na svoje nekdanje mesto v svetu glasbe, a nikoli tako odlo\xc4\x8dno in uspe\xc5\xa1no kot z zadnjim projektom Srceder. Gre za melodramatsko pravlji\xc4\x8dno grozljivko, pripoved o sodobni dru\xc5\xbebi, ki jo na prefinjen na\xc4\x8din, z liki iz navidezno drugega \xc4\x8dasa, prikazuje prepoznaven alternativno rockovski, mestoma funkovski in celo jazzovski, zvok zasedbe. Sodobni koncerti zasedbe se tako gibljejo med monodramo z Ludvikom Bagarijem v glavni vlogi in popolnoma klasi\xc4\x8dnim rock koncertom in so zanimivi za intimnej\xc5\xa1a prizori\xc5\xa1\xc4\x8da a ne nujno zgolj za glasbene sladokusce. Njihovi koncerti so zaradi zgodbe, ki jo slikajo in vzdu\xc5\xa1ja, ki ga ustvarjajo z ve\xc5\xa1\xc4\x8de odigrano glasbeno podlago, posebno do\xc5\xbeivetje za prav vse, ki imajo radi malo druga\xc4\x8dne predstave. Med glasbo in literaturo se od leta 2017 sprehajajo Ludvik Bagari kot frontmen, vokalist, interpret in tudi avtor besedil za album Srceder, Vojko Aleksi\xc4\x87, kot edini \xc4\x8dlan originalne postave zasedbe in njen kitarist z njima pa \xc5\xa1e Andjelko Kne\xc5\xbeevi\xc4\x87 (spremljevalni vokal), Bo\xc5\xa1tjan Franeti\xc4\x8d (kitara), Darko Ho\xc4\x8devar (bas kitara), Luka Kuhar (bobni), \xc5\xbdiga Fabbro (saksofon, klaviature).'